Offentlige gratis-data storhitter hos brugerne

Siden nytår har nye 800 brugere downloadet 2.600 gratis, offentlige datasæt. Styrelse er glad for den store interesse.

Interessen for at hente de data, som det offentlige i oktober 2012 lovede ville blive stillet gratis til rådighed, er tårnhøj. Det skriver Geodatastyrelsen på sin hjemmeside

Den 1. januar åbnede styrelsen for sluserne, og siden da har borgere, virksomheder og alle andre kunnet hente offentlige matrikelkort, landkort og højdemodeller og benytte dem frit.

Data, der eksempelvis kan bruges til at skabe mere detaljerede landkort end nogensinde før.

På tre uger af januar har Gedatastyrelsen fået 800 nye brugere, som har hentet 2.600 datasæt ud af den offentlige datakasse.

Det glæder områdechef Mads Bjørn-Møldrup fra Geodatastyrelsen.

»Vi er meget glade for den store interesse, og det er lige fra private virksomheder til interesserede borgere, der downloader vores data,« udtaler han på styrelsens hjemmeside.

Tidligere har eksempelvis licensbøvl og underlige klausuler været en tung stopklods for udviklere, der gerne ville udnytte den store mængde data, som det offentlige ligger inde med over kort og det danske landskab.

Blandt andre har den gratis korttjeneste OpenStreetMap længe kæmpet for retten til at bruge offentlige data i open source-projektet.

»Takket være den nye aftale slipper vi for ufattelig meget licensbøvl, når vi skal opdatere vores korttjeneste. Især kommunerne har ufrivilligt været underlagt centrale licenskrav. Og det samme har Kort & Matrikelstyrelsen. De problemer er vi ovre nu,« sagde Peter Brodersen fra OpenStreetMap tilbage i november til Version2.